DA Den Europæiske Unions Tidende L 345/1

KOMMISSIONENS BESLUTNING

af 12. maj 2009

om statsstøtte som Tyskland ønsker at yde til omstrukturering af WestLB AG (C 43/08 (ex N 390/08),

(meddelt under nummer K(2009) 3900)

(Kun den tyske udgave er autentisk)

(EØS-relevant tekst)

(2009/971/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab, særlig artikel 88, stk. 2,

under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),

efter i overensstemmelse med ovennævnte bestemmelser at have opfordret interesserede parter til at fremsætte deres bemærkninger (1) og

ud fra følgende betragtninger:

1. SAGSFORLØB

(1) I sin beslutning af 30. april 2008 (2) (»beslutningen af 30. april 2008«) fastslog Kommissionen, at det risikoskjold, som ejerne af WestLB AG (Westfälisch-Lippischer Sparkassen- und Giroverband, Rheinischer Sparkassen- und Giroverband samt — direkte og indirekte via NRW. BANK — delstaten Nordrhein-Westfalen, Landschaftsverband Westfalen Lippe og Landschaftsverband Rheinland (i det følgende benævnt »ejerne«) den 8. februar 2008 stillede til rådighed for WestLB AG (»WestLB«), udgjorde statsstøtte. Kommissionen erklærede dog denne foranstaltning for forenelig med fællesmarkedet som redningsstøtte og godkendte den på grundlag af Fællesskabets rammebestemmelser for statsstøtte til redning og omstrukturering af kriseramte virksomheder (3) (»rednings- og omstruktureringsrammebestemmelserne«) for en periode på seks måneder eller — såfremt der blev fremlagt en omstruktureringsplan — indtil den endelige afgørelse om denne plan.

(2) Den 8. august 2008 anmeldte Tyskland en omstruktureringsstøtte til WestLB, ledsaget af en omstruktureringsplan. Anmeldelsen indeholdt et tilsagn om at fremlægge en nærmere redegørelse for ændringerne i ejerforholdene senest den 31. december 2008.

(3) Ved brev af 1. oktober 2008 meddelte Kommissionen Tyskland, at den havde besluttet at indlede proceduren efter EF-traktatens artikel 88, stk. 2, over for denne foranstaltning.

(4) Kommissionens beslutning om at indlede proceduren (»åbningsbeslutningen«) blev offentliggjort i Den Europæiske Unions Tidende (4). Kommissionen opfordrede alle interesserede parter til at fremsætte deres bemærkninger til foranstaltningen. Den modtog dog ingen bemærkninger fra interesserede parter.

(5) Tyskland fremsatte den 24. november 2008 sine bemærkninger til Kommissionens indledning af procedure i sagen.

(6) Den 16. december 2008 anmodede WestLB om at få forlænget fristen for fremsendelse af konkrete oplysninger om ændringerne i ejerforholdene. Kommissionen indrømmede en forlængelse af fristen til den 31. marts 2009.

(7) Den 27. februar 2009 fremsendte Tyskland en midtvejsrapport om de fremskridt, der var gjort frem til udgangen af februar 2009.

(8) I dagene 6.-8. april 2009 fandt der drøftelser sted mellem Kommissionen, Tyskland, WestLB's ejere og WestLB om omstruktureringen af banken.

(9) Den 17. april 2009 fremsendte Tyskland yderligere oplysninger om omstruktureringen. Den 30. april 2009 fremsendte Tyskland en ændret omstruktureringsplan.

(10) Den 12. maj 2009 vedtog Kommissionen en beslutning i sagen. Teksten til beslutningen af 12. maj 2009 indeholdt en række mindre fejl, som dog ikke havde nogen indvirkning på beslutningens materielle indhold og begrundelse. Nærværende beslutning vedtages af hensyn til den formelle korrekthed og erstatter beslutningen af 12. maj 2009 (K(2009) 3900).

2. BESKRIVELSE AF STØTTEFORANSTALTNINGEN

2.1. Støttemodtageren

(11) Støttemodtageren er WestLB. WestLB er en europæisk forretningsbank med sæde i Nordrhein-Westfalen. Med en balancesum på 286,5 mia. EUR (pr. 31. december 2007) er den en af Tysklands største pengeinstitutter. Den er hovedbanken for sparekasserne i Nordrhein-Westfalen og Brandenburg og fungerer i kraft af sine omfattende internationale aktiviteter som brobygger mellem sparekasserne og de globale finansmarkeder. WestLB er en universalbank, der i snævert samarbejde med sparekasserne udbyder et komplet bankproduktsortiment, dog med hovedvægten lagt på långivning samt strukturerede finansieringsprodukter, kapitalmarkedstransaktioner, private banking og investeringsforvaltning, betalingstransaktioner og ejendomsfinansiering. Pr. 30. december 2007 havde WestLB 6 147 ansatte.

(12) WestLB er et aktieselskab med hovedkontorer i Düsseldorf og Münster. WestLB blev stiftet den 30. august 2002 på grundlag af den tidligere Westdeutsche Landesbank Girozentrale, efter at dennes offentlige opgaver var blevet overført til den offentligretlige bank, Landesbank NRW, der blev etableret den 1. august 2002.

(13) WestLB's nuværende ejere er Westfälisch-Lippischer Sparkassen- und Giroverband (WLSGV) med 25,03 %, Rheinischer Sparkassen- und Giroverband (RSGV) med 25,03 % og — direkte såvel som indirekte via NRW. BANK (tidligere Landesbank NRW) — delstaten Nordrhein-Westfalen med 37,74 %, Landschaftsverband Westfalen Lippe (LWL) med 6,09 % og Landschaftsverband Rheinland (LVR) med 6,09 %.

(14) WestLB er et af de tyske offentligretlige pengeinstitutter, der indtil den 18. juli 2005 endnu var omfattet af de ubegrænsede statslige garantiordninger »Anstaltslast« og »Gewährträgerhaftung«, som i henhold til en række aftaler mellem Tyskland og Kommissionen skulle afskaffes (5)

(15) Efter at Anstaltslast- og Gewährträgerhaftung-ordningerne var blevet ophævet i 2002, blev den tidligere WestLB splittet op i NRW. BANK og WestLB. I årene fra 2003 til 2005 blev der gennemført en omstrukturering af WestLB, og der blev foretaget flere kapitaltilførsler i årene mellem 2002 og 2005. I sin beslutning af 18. juli 2007 (6) fastslog Kommissionen, at der i den forbindelse ikke var tale om statsstøtte.

2.2. WestLB's finansielle vanskeligheder

(16) Fra midten af 2007 resulterede den vedvarende krise på finansmarkederne i en negativ udvikling i WestLB's investeringer i strukturerede aktiver, bl.a. på subprime-markedet i USA. Værdipapirernes mark-to-market-værdi faldt, det lykkedes ikke WestLB at få refinansieret sin strukturerede portefølje ved at sælge obligationer på markedet, og WestLB var derfor nødt til at konsolidere de ikke-balanceførte aktiver på sin egen balance.

(17) Den 8. februar 2008 nåede WestLB's ejere i det såkaldte »Eckpunktepapier« til enighed om principperne i en ny foranstaltning (7) Også det tyske finanstilsyn, Bundesanstalt für Finanzdienstleistungsaufsicht (BaFin), og Deutsche Bundesbank deltog i disse drøftelser. WestLB's ejere enedes i alt væsentligt om en struktur, som skulle overtage de massive risici ved de strukturerede aktiver og dækkes af en garanti på 5 mia. EUR (8) (inkl. tidligere aftalte kapitaltilførsler).

(18) Ejernes intentioner med denne aftale var at beskytte WestLB mod volatiliteten på markederne. I overensstemmelse med den internationale regnskabsstandard (IFRS), som WestLB anvender, skal banken benytte markedsværdimetoden og med jævne mellemrum nyvurdere værdien af en stor del af sine aktiver. På grund af subprime-krisen oplevede banken et kraftigt fald i efterspørgslen efter strukturerede investeringsaktiver. Ved udgangen af 2007 var der i en aktivportefølje på ca. 23 mia. EUR tale om tab på godt [(1,5-2,5)] (9) mia. EUR, som måtte opføres på bankens balance.

(19) Risikoskjoldet er det retlige grundlag for at få udskilt WestLB's værdiforringede aktiver i SPV-selskabet (special purpose vehicle) Phoenix Light SF Limited — dermed undgår man, at virkningerne af volatiliteten på markederne for disse aktiver kommer til at gå ud over WestLB's balance. Umiddelbart efter udskillelsen af aktiverne og garantiens ikrafttræden vil WestLB's balance være fuldstændigt frigjort for virkningerne af volatiliteten på markederne. Dette SPV-selskab fungerer som »rød bank« (bad bank) for ét enkelt pengeinstitut, som staten har stillet garanti for.

(20) Den 31. marts 2008 indgik WestLB's ejere aftale om disse foranstaltninger med forbehold af, at den blev godkendt af Nordrhein-Westfalens delstatsparlament. Eftersom både banken og revisorerne følte sig overbevist om, at delstatsparlamentet ville godkende ordningen, anså de denne aftale for at være tilstrækkeligt grundlag for at overføre risikoen til ejerne den 31. marts 2008. Ordningen blev siden godkendt af delstatsparlamentet.

2.3. Foranstaltningen

(21) Ifølge omstruktureringsplanen skal SPV-selskabet Phoenix Light SF Limited, som er et irsk aktieseselskab (»Phoenix Light«), fortsat være omfattet af risikoskjoldet, som skal omdannes fra en foreløbig til en permanent struktur. Selve risikoskjoldets struktur forbliver dog uændret.

(22) Risikoskjoldet består af — en garantierklæring fra WestLB's ejere svarende til deres respektive kapitalandel til sikring af WestLB-tilgodehavender på op til 2 mia. EUR hos Phoenix Light, som fra WestLB vil få overdraget en beholdning af strukturerede værdipapirer med en nominel værdi på 23 mia. EUR, og — en garantierklæring fra delstaten Nordrhein-Westfalen til sikring af WestLB-tilgodehavender hos Phoenix Light på op til yderligere 3 mia. EUR.

(23) Transaktionen foregik således: — Indtil 31. marts 2008 havde WestLB en værdipapirbeholdning på 23 mia. EUR, som hovedsagelig bestod af strukturerede værdipapirer og investeringsbeviser (commercial papers, medium-term notes, income and capital notes) i de tre investeringsselskaber Greyhawk, Harrier og Kestrel (10) — Med virkning fra 31. marts 2008 solgte WestLB denne værdipapirbeholdning til dens nominelle værdi på 23 mia. EUR til Phoenix Light. For at kunne udrede købsprisen på de 23 mia. EUR udstedte Phoenix Light obligationslån for et beløb svarende til værdipapirernes værdi. De blev emitteret i to trancher. Den mindste af trancherne består af junior notes, der har forrang i tilfælde af manglende indfrielse af de overførte aktiver (og derfor er behæftet med alle risici), for et nominelt beløb på i alt 5 mia. EUR. Den største af trancherne består af senior notes for i alt 18 mia. EUR. — Delstaten Nordrhein-Westfalen stillede en garanti for disse junior notes. Disse papirer betragtes derfor som værende sikre. Umiddelbart efter garantistillelsen blev de købt af WestLB, hvilket havde to årsager: For det første kunne revisorerne efter garantistillelsen acceptere, at deres værdi ikke blev nedjusteret på WestLB's balance (i modsætning til de oprindelige værdipapirinvesteringer). For det andet kunne WestLB benytte disse junior notes som sikkerhed, da den skulle låne de midler, den havde brug for at købe dem. — Phoenix Light betaler en garantiprovision på [(0,2-1,0)] % p. a. for garantien for de 5 mia. EUR til delstaten samt renter på senior notes og junior notes til WestLB (som under den foreløbige struktur er papirernes ejer). Omkostningerne herved og alle de administrative omkostninger dækkes af afkastet på de papirer, Phoenix Light fik overført. Den rente, Phoenix Light betaler på senior notes og junior notes, blev beregnet således, at WestLB fik dækket sine refinansieringsomkostninger. — I løbet af redningsfasen var WestLB nødt til at beholde både junior notes og senior notes for at sikre, at de kunne ombyttes igen. Efter Kommissionens godkendelse blev den midlertidige struktur omdannet til en permanent struktur. I den permanente struktur beholder WestLB de garanterede junior notes indtil deres forfald. Alle senior notes skal Phoenix Light derimod placere på kapitalmarkederne, så snart markedsforholdene igen åbner mulighed herfor. Derfor beholder WestLB også disse senior notes i den permanente struktur indtil det tidspunkt, hvor de igen kan placeres på markedet. På det tidspunkt skulle de senior notes, WestLB lå inde med, tilbagetages af Phoenix Light og sælges på markedet.

(24) Udadtil hæfter delstaten Nordrhein-Westfalen kun med det fulde garantibeløb på 5 mia. EUR. For den første tranche på 2 mia. EUR har delstaten indadtil rekurs mod de fire andre ejere i forhold til deres andel i WestLB. For overskydende garantibeløb på op til 3 mia. EUR hæfter delstaten Nordrhein-Westfalen alene, uanset størrelsen af sin kapitalandel. Til gengæld herfor har delstaten Nordrhein-Westfalen fået de andre ejere til at acceptere en tilpasning af delstatens aktionærrettigheder og en kompensation, efter delstatens valg enten i form af et kontant beløb eller i form af aktier i WestLB.

(25) Med hensyn til tilpasningen af konsortialaftalen, som under alle omstændigheder vil blive foretaget, blev det aftalt at ophæve eller tilpasse visse af sparekasse- og giroforeningernes rettigheder (11). De nærmere detaljer i disse ændringer skulle dog aftales mellem alle WestLB's ejere.

(26) Hvad kompensationen til Nordrhein-Westfalen angår, har delstaten ret til at få overført et tilsvarende antal af de WestLB-aktier, som for øjeblikket er i hænderne på sparkasserne og Landschaftsverbänden, hvis og når delstaten Nordrhein-Westfalens garanti bliver udløst for de 3 mia. EUR, som den hæfter alene for. Ved beregning af denne kompensation tages der udgangspunkt i en kursværdi på 220 EUR pr. aktie minus et fradrag på 20 EUR pr. aktie. For Landschaftsverbände gælder en kursværdi på 220 EUR pr. aktie. I stedet for kompensation i form af aktier kan parterne aftale, at kompensationen skal erlægges kontant.

(27) Ved beslutningen af 30. april 2008 erklærede Kommissionen det beskrevne risikoskjold foreneligt med fællesmarkedet som en tidsbegrænset form for redningsstøtte og godkendte den på grundlag af rednings- og omstruktureringsrammebestemmelserne indtil den 8. august 2008. Samtidig opfordrede Kommissionen Tyskland til at fremlægge en gennemgribende og sammenhængende omstruktureringsplan. Tyskland fremsendte omstruktureringsplanen den 8. august 2008.

2.4. Omstruktureringsplanen

(28) Anmeldelsen omfatter en »Eckpunktevereinbarung« mellem bankens ejere af 8. august 2008 og en mere omfattende omstruktureringsplan baseret på stand alone-princippet, som der blev foretaget visse ændringer i efter drøftelser med Kommissionen. Den af WestLB fremlagte omstruktureringsplan kan sammenfattes således:

(29) Et af de centrale punkter i Eckpunktevereinbarung og omstruktureringsplanen er, at Tyskland og ejerne har afgivet tilsagn om, at ændringerne i ejerforholdene vil blive konkretiseret, f.eks. gennem fremlæggelse af en hensigtserklæring, inden den 31. december 2008. Denne konkretisering har imidlertid endnu ikke fundet sted. De foranstaltninger, der træffes for at trimme banken, nedbringe dens omkostninger og risici og omlægge aktiviteterne, skal gøre det lettere at få den afhændet. Efter udskillelse skal WestLB — enten som helhed eller opdelt i enkelte, uafhængige forretningsområder — udbydes til salg i et åbent, gennemsigtigt og ikke-diskriminerende udbud, der skal starte inden udgangen af august 2010 og være afsluttet inden udgangen af [(juni-oktober)] 2011, således at afhændelsen kan få virkning senest fra 1. januar 2012.

(30) Med hensyn til udbudsproceduren skal der i henhold til omstruktureringsplanene afholdes et åbent, gennemsigtigt og ikke-diskriminerende udbud, som enhver potentiel inden- eller udenlandsk køber har adgang til at deltage i. Udbuddet skal bekendtgøres tilstrækkeligt og i mindst et internationalt pressemedie, som kan fås overalt inden for Fællesskabet på engelsk. WestLB fungerer som hovedbank for sparekasserne i Nordrhein-Westfalen. Den er selv en forretningsbank stiftet som et aktieselskab. Derfor må hverken dens nuværende funktion som hovedbank for sparekasserne eller navnet WestLB bruges som argument for at forhindre et fuldstændigt salg af banken til en privat investor.

(31) Det overordnede formål med udbuddet er at opnå et ejerskifte, således at alle stemmerettigheder skifter hænder. En regulær afhændelse af et eller flere opdelte områder foretrækkes frem for en ren overdragelse af majoriteten (»50 % plus 1 aktie«). En ren overdragelse af stemmerettighederne til en ny køber kan kun komme på tale, hvis man under udbuddet ikke modtager noget bud på en fuldstændig overtagelse af et eller flere opdelte områder. Men selv om en fuldstændig overdragelse af stemmerettighederne er det foretrukne, har Kommissionen dog i betragtning af den usikre situation på finansmarkederne og de forgæves forsøg på at ændre WestLB's ejerforhold accepteret alternative scenarier gående ud på overdragelse af stemmemajoriteten og konsolidering af alle delstatsbankerne i Tyskland. Kommissionen rejser ingen indsigelser mod en omstrukturering af bankerne på et højere plan og accepterer, at omstruktureringsplanen gennemføres som led i en omstrukturering af Tysklands delstatsbanker. Men for at kunne føre kontrol med, at omstruktureringsplanen gennemføres korrekt også i den situation, hvor der vælges et alternativt scenarie for ejerskiftet, anser Kommissionen det for nødvendigt, at der udpeges en trustee.

(32) For at lette en hel eller delvis afhændelse af WestLB skal der i henhold til omstruktureringsplanen træffes en række foranstaltninger til at trimme banken og nedbringe dens omkostninger. Planen omfatter i særdeleshed salg af kapitalinteresser og lukning af filialer. For at trimme banken og få nedbragt den omkostninger skal alle større kapitalinteresser afhændes med henblik på at finansiere omstruktureringsforanstaltningerne. Disse afhændelser skal foretages i to omgang. De første afhændelser, bestående af Weberbank, […] og […], skal finde sted før udgangen af [februar-maj] 2010 (12) og anden runde, der består af […] og […], skal gennemføres før udgangen af [februar-maj] 2011 (13).

(33) Med henblik på at få nedbragt omkostningerne vil WestLB desuden senest […] 2010 lukke fem af sine elleve forretningssteder i Tyskland (Bielefeld, Münster, Dortmund, Köln, Mainz) (14). Endvidere vil WestLB senest […] 2010 (15) reducere antallet af forretningssteder uden for Tyskland fra over tredive til syv (16).

(34) Programmet for nedbringelse af omkostningerne indeholder i overensstemmelse med omstruktureringsplanen følgende foranstaltninger: — den samlede balancesum (17) reduceres i forhold til balancen ultimo 2007 med 25 % inden udgangen af marts 2010 og med 50 % inden udgangen af marts 2011. Balancesummen skal altså reduceres fra [200-280] mia. EUR til [150-250] mia. EUR inden 31. marts 2010 og til [80-180] mia. EUR inden 31. marts 2011 — desuden skal summen af risikovægtede aktiver i forhold til niveauet ultimo 2007 reduceres med 25 % inden udgangen af marts 2010 og med 50 % inden udgangen af marts 2011. Summen af risikovægtede aktiver skal således reduceres fra 104 mia. EUR til 78 mia. EUR inden 31. marts 2010 og til 52 mia. EUR inden 31. marts 2011 — dette skal fortrinsvis ske gennem afhændelse eller udskillelse af en række aktiver, der hidtil indgik i »exit-porteføljen«.

(35) Bortset fra disse foranstaltninger til at trimme banken og nedbringe dens omkostninger omfatter omstruktureringsplanen også en omfattende omlægning af aktiviteterne og nedbringelse af risiciene ved alle aktiviteter. Der er bl.a. planer om følgende: — dannelse af tre indbyrdes adskilte kerneområder, ledsaget af en tilsvarende organisatorisk opdeling — fuldstændig opgivelse af investeringsforvaltningsaktiviteten, som afvikles — kraftig indskrænkning af aktiviteterne inden for strukturerede finansieringer, herunder international projektfinansiering (Global Origination) og fokusering på udvalgte sektorer — de internationale kapitalmarkedstransaktioner begrænses til kunderelaterede handler.

(36) I overensstemmelse med opdelingen i tre adskilte kerneområder vil WestLB inden udgangen af oktober 2009 foretage en organisatorisk opdeling og etablere følgende enheder, som ikke vil undergå nogen ekstern vækst gennem opkøb eller fusioner: — Transaction Banking, — sparekasser og mellemstore virksomheder (Verbund/Mittelstand) — kapitalmarked, erhvervskunder og strukturerede finansieringer.

(37) Med hensyn til opgivelsen af investeringsforvaltningsaktiviteterne vil WestLB ophøre med at handle for egen regning og frem til afhændelsen ikke længere foretage nogen relative-value- og arbitrage-transaktioner (18); kun i Düsseldorf, New York, London og Hongkong vil der fortsat blive gennemført handler for kundens regning.

(38) Hvad indskrænkningen af kapitalmarkedsaktiviteterne angår, vil WestLB's forretningsvolumen frem til afhændelsen blive reduceret på følgende måde: inden 31. december 2009 vil dette forretningsvolumen blive reduceret til [70-100] mia. EUR, inden 31. december 2010 til [60-90] mia. EUR og inden 31. december 2011 til [50-80] mia. EUR.

(39) Desuden vil de risikovægtede aktiver fra kapitalmarkedsaktiviteterne frem til afhændelsen af WestLB blive reduceret, inden den 31. december 2009 til [10-25] mia. EUR, inden den 31. december 2010 til [5-25] mia. EUR og inden den 31. december 2011 til [5-25] mia. EUR.

(40) Med henblik på indskrænkning af erhvervskundeaktiviteterne og de strukturerede finansieringer (som indgår i forretningsområdet kapitalmarked, erhvervskunder og strukturerede finansieringer) vil WestLB's forretningsvolumen på disse områder frem til afhændelsen blive reduceret til [20-40] mia. EUR inden 31. december 2009, til [15-35] mia. EUR inden 31. december 2010 og til [10-30] mia. EUR inden 31. december 2011.

(41) Med henblik på indskrænkning af erhvervskundeaktiviteterne og de strukturerede finansieringer (som indgår i forretningsområdet kapitalmarked, erhvervskunder og strukturerede finansieringer) vil de risikovægtede aktiver i forbindelse med disse aktiviteter desuden frem til afhændelsen af WestLB desuden blive reduceret til [30-60] mia. EUR inden 31. december 2009, til [20-50] mia. EUR inden 31. december 2010 og til [20-50] mia. EUR inden 31. december 2011.

(42) Alle øvrige aktiviteter, enheder og forretningssteder — det være sig datterselskaber, filialer eller repræsentationer — som ikke er afhændet inden udgangen af december 2011, vil blive afviklet af ejerne. Alle ændringer i omstruktureringsplanen af 8. august 2008 blev drøftet med Kommissionen, accepteret af Tyskland og derefter den 30. april 2009 forelagt Kommissionen som ændringer i omstruktureringsplanen. Tre af de fem aktionærer i WestLB har dog endnu ikke officielt godkendt den ændrede plan. Så selv om omstruktureringsplanen er accepteret af Tyskland og ejerne, kan den ikke betragtes som bindende. Under sagsbehandlingen fastslog Kommissionen, at ejerne ikke var i stand til at følge den oprindelige tidsplan for en godkendt omstruktureringsplan, og at beslutningsprocessen i de beslutningstagende organer trak ud. Kommissionen finder det derfor nødvendigt at knytte visse betingelser til sin beslutning.

(43) Da de omstruktureringsforanstaltninger, der foreslås, er meget komplekse, og da fristerne for deres gennemførelse er meget stramme, finder Kommissionen det nødvendigt, at gennemførelsen af omstruktureringen overvåges af en sagkyndig (trustee), som holder Kommissionen underrettet om de foranstaltninger, der iværksættes. At det er særlig vigtigt at udpege en sådan trustee, skyldes ikke mindst, at Kommissionen indrømmer en vis fleksibilitet i tidsplanen for omstruktureringen. Kapitalinteresserne skal principielt være afhændet inden [(februar-maj)] 2010. Afhændelsen kan dog udskydes, hvis WestLB kan dokumentere, at det kun var muligt at sælge til en pris, der lå under den bogførte værdi. I sin beslutning har Kommissionen desuden åbnet mulighed for aftalt salg eller konsolidering af delstatsbankerne i Tyskland og vil derfor tillade undtagelser fra udbudsreglerne. Den sagkyndige trustee skal overvåge omstruktureringsplanens gennemførelse, aflægge beretning om de beslutninger, der træffes inden for rammerne af den fleksibilitet, der indrømmes i omstruktureringsperioden, og lette kommunikationen med Kommissionen.

3. TYSKLANDS BEMÆRKNINGER TIL ÅBNINGSBESLUTNINGEN

(44) Tyskland har fremsat bemærkninger til den statsstøtteretlige vurdering i åbningsbeslutningen.

(45) Med hensyn til beregningen af støttens størrelse finder Tyskland i modsætning til Kommissionen, at det alene er tidspunktet for indførelsen og bekendtgørelsen af risikoskjoldet, der er afgørende for støttebeløbets beregning, og ikke det senere tidspunkt, hvor den midlertidige struktur omdannes til en permanent.

(46) Hvad angår risikoskjoldets beskaffenhed, fremfører Tyskland, at overgangen fra en midlertidig til en permanent struktur er irrelevant. Det kriterium, Kommissionen lægger til grund for, om foranstaltningen kan godkendes, nemlig dens reversibilitet, er opfyldt, selv om risikoskjoldet ikke var tidsbegrænset.

(47) I relation til støttebeløbet gør Tyskland gældende, at støtteelementet i en garanti, som stilles for en kriseramt virksomhed, kun er lige så stort som det beløb, der reelt dækkes af garantien, i den situation, hvor der er stor sandsynlighed for totalt tab. Både den af WestLB foretagne beregning, som i december 2007 og januar 2008 blev forelagt det tyske finanstilsyn og Bundesbank, og ifølge hvilken det forventede tab på porteføljen ved udgangen af januar 2008 nominelt lå på […] mio. EUR, og Morgan Stanleys beregning fra februar 2008, der viste en betydeligt højere værdi på godt […] mia. EUR, lå dog klart under det nominelle beløb på 5 mia. EUR og kunne derfor ikke give anledning til den konklusion, at der var stor sandsynlighed for totalt tab. Desuden var WestLB's beregning i forvejen baseret på et bad case-scenario, da den aktuelle rating af alle de vurderede papirer var blevet nedjusteret to trin, mens Morgan Stanleys, som ud over andre afvigelser var baseret på en nedjustering med fire trin, var for pessimistisk.

(48) Hvad retsgrundlaget angår, fremførte Tyskland, at støtten måtte erklæres for forenelig med fællesmarkedet på grundlag af EF-traktatens artikel 87, stk. 3, litra b), da der på tidspunktet for støttens ydelse havde foreligget en alvorlig forstyrrelse af økonomien, og da risikoskjoldet til WestLB, som er en bank med systemisk betydning, netop havde til formål at afhjælpe en alvorlig forstyrrelse i økonomien. Foranstaltningen var desuden hensigtsmæssig, nødvendig og proportional.

(49) Hvad angår støttens forenelighed med fællesmarkedet efter EF-traktatens artikel 87, stk. 3, litra c), udtalte Tyskland, at omstruktureringsplanen ikke alene indeholdt yderligere forbedringer, men også tog sigte på en betydelig indskrænkning af WestLB's transaktioner for egen regning, en tydelig forbedring af bankens risikoprofil og en stabilisering af dens indtjening.

(50) Endelig anførte Tyskland, at de foranstaltninger, der var planer om at iværksætte for at begrænse konkurrencefordrejninger, ikke var nødvendige for at genoprette den langsigtede rentabilitet, og at deres samlede omfang i forhold til den modtagne støtte var betydeligt større end i sammenlignelige tilfælde som f.eks. Crédit Lyonnais II (19), Banco di Napoli, Crédit Foncier de France, Societé Marseillaise de Crédit, BAWAG P.S. K (20), Bankgesellschaft Berlin (21) og IKB (22).

4. RETLIG VURDERING

4.1. Statsstøtte

(51) Det skal allerførst afgøres, om foranstaltningen udgør statsstøtte efter EF-traktatens artikel 87, stk. 1. I denne bestemmelse defineres statsstøtte som støtte ydet af staten eller ved hjælp af statsmidler under enhver tænkelig form, som fordrejer eller truer med at fordreje konkurrencevilkårene ved at begunstige visse virksomheder, i det omfang den påvirker samhandelen mellem medlemsstater.

(52) Det må fastslås, at risikoskjoldet er en videreførelse af den redningsstøtte, bankens ejere havde ydet. Som allerede fastslået i beslutningen af 30. april 2008, udgør dette risikoskjold statsstøtte. Denne konklusion blev ikke anfægtet af Tyskland.

4.2. Støttebeløb

(53) Kommissionen er ikke enig med Tyskland i, at støttebeløbet skal beregnes på grundlag af de forventede tab.

(54) Med hensyn til beregningsmetoden fastholder Kommissionen, at risikoskjoldet på grund af dets reversible karakter blev godkendt som redningsstøtte. Risikoskjoldets omdannelse til en permanent struktur burde have ført til, at der blev foretaget en ny beregning af støttebeløbet i omstruktureringsperioden. Men selv om Kommissionen opfordrede hertil i åbningsbeslutningen, blev der ikke fremlagt nogen ny vurdering af de forventede tab, skønt der foreligger mere aktuelle tal, som støttemodtageren havde kunnet fremsende. Morgan Stanley-rapporten, hvori der anføres en betydeligt højere værdi på godt […] mia. EUR, viser, hvor forskelligartede resultater sådanne beregner kan føre til, alt efter hvilken metode der benyttes, og hvilke antagelser der lægges til grund.

(55) Kommissionen erindrer desuden om, at den i sin beslutning i Sachsen LB-sagen (23) havde draget den konklusion, at en markedsøkonomisk långiver i betragtning af den daværende usikkerhed på finansmarkederne i det mindste ville have taget udgangspunkt i et pessimistisk scenarie med hensyn til, hvilke tab der kunne forventes. Kommissionen er derfor ikke enig med Tyskland i, at de afvigende antagelser i Morgan Stanley-rapporten var for pessimistiske, og at WestLB allerede havde taget højde for et bad case-scenarie, for omfanget af de forventede tab påvirkes først mærkbart, når der foretages en større nedjustering. Denne konklusion stemmer overens med, hvad der blev anført i Kommissionens beslutning i Bankgesellschaft Berlin-sagen (24)

(56) Kommissionen finder endvidere, at den garanti på 5 mia. EUR, som banken brugte til at frigøre sin balance for aktiver med en værdi på 23 mia. EUR, i dette tilfælde både med hensyn til dens virkninger og dens karakteristika kan sidestilles med en kapitaltilførsel. Støttebeløbet svarer derfor til den kapital, der ville have været nødvendig for at opnå samme stabilisering af porteføljen (25)

(57) Ifølge Kommissionens faste beslutningspraksis (26) og fast retspraksis samt i overensstemmelse med Kommissionens meddelelse om anvendelsen af EF-traktatens artikel 87 og 88 på statsstøtte i form af garantier (27) kan støtteelementet i en garanti, der stilles for en kriseramt virksomhed, være lige så stort som det beløb, der reelt dækkes af garantien (i dette tilfælde 5 mia. EUR).

(58) I overensstemmelse med punkt 39 i Kommissionens meddelelse om behandlingen af værdiforringede aktiver i Fællesskabets banksektor (28) (»meddelelsen om værdiforringede aktiver«) svarer støttebeløbet til forskellen mellem aktivernes overførselsværdi (normalt baseret på deres reelle økonomiske værdi) og markedsprisen. Derfor bør aktiverne så vidt muligt værdiansættes på grundlag af deres aktuelle markedsværdi. Men eftersom markedet for de her omhandlede aktiver ifølge Tyskland er næsten helt tørret ud, er det ikke muligt at beregne nogen markedsværdi som omhandlet i meddelelsen om værdiforringede aktiver, fordi der ikke findes noget marked. Udgangspunktet må derfor være, at støttebeløbet svarer til garantibeløbet (5 mia. EUR).

(59) Desuden ligger garantiprovisionen på [(0,2-1,0)] % klart under det afkast, som en markedsøkonomisk långiver i henhold til meddelelsen om behandlingen af værdiforringede aktiver ville have forventet (29)

(60) Støttens økonomiske værdi er derfor betydeligt større end de af Tyskland anslåede forventede tab og det af Morgan Stanley beregnede beløb på […] mia. EUR. Efter alt at dømme vil støttebeløbet formentlig komme til at svare til nominalbeløbet på 5 mia. EUR.

4.3. Retsgrundlag for vurdering af støttens forenelighed med fællesmarkedet

(61) I åbningsbeslutningen blev det fastslået, at foranstaltningens forenelighed med fællesmarkedet skal vurderes på grundlag af EF-traktatens artikel 87, stk. 3, litra c). Kommissionen undersøgte desuden, om foranstaltningen også skulle vurderes på grundlag af EF-traktatens artikel 87, stk. 3, litra b). I henhold til EF-traktatens artikel 87, stk. 3, litra b), kan støtte til afhjælpning af en alvorlig forstyrrelse i en medlemsstats økonomi anses for at være forenelig med fællesmarkedet. Kommissionen fastslog, at krisen på subprime-markedet på det tidspunkt, hvor støtteforanstaltningerne til fordel for WestLB blev truffet, endnu ikke havde ført til en alvorlig forstyrrelse i økonomien som omhandlet i artikel 87, stk. 3, litra b). Desuden har Tyskland ikke over for Kommissionen dokumenteret, at det ville have ført til en alvorlig forstyrrelse i økonomien, hvis der ikke var blevet ydet statsstøtte til WestLB.

(62) I mellemtiden har Kommissionen i tre meddelelser (30) og i forbindelse med godkendelsen af den tyske hjælpepakke (31) bekræftet, at Tysklands økonomi trues af en alvorlig forstyrrelse, og at foranstaltninger til understøttelse af bankerne vil kunne afværge denne forstyrrelse. Støtteforanstaltningerne skal derfor vurderes på grundlag af EF-traktatens artikel 87, stk. 3, litra b).

(63) Som Kommissionen anførte i de tre meddelelser, den har udsendt i forbindelse med den aktuelle finanskrise (32), skal støtteforanstaltninger for bankerne på baggrund af den aktuelle finanskrise vurderes på grundlag af principperne i rednings- og omstruktureringsrammebestemmelserne og under hensyn til den særlige situation affødt af den systemiske krise på finansmarkederne (33). I henhold til rednings- og omstruktureringsrammebestemmelserne kan statsstøtte kun godkendes, når der gennemføres en gennemgribende omstrukturering med henblik på genoprettelse af rentabiliteten, når støttemodtageren yder et passende bidrag til omstruktureringens omkostninger, og når der træffes foranstaltninger til at udligne potentielle konkurrencefordrejninger. Disse rammebestemmelser er derfor det rette grundlag for vurderingen af omstruktureringen af WestLB på baggrund af krisen. I betragtning af den nuværende krises omfang og karakteristika er der dog flere andre særlige aspekter, der hænger sammen med de aktuelle markedsvilkår, som må tages med i betragtning. Derfor må principperne i rednings- og omstruktureringsrammebestemmelserne også under den aktuelle krise anvendes på omstruktureringen af WestLB med visse tilpasninger. Det gælder især rammebestemmelsernes regler om støttemodtagerens eget bidrag. Eftersom WestLB's eksterne finansiering […], vil rammebestemmelsernes krav om et egetbidrag på 50 % nok ikke kunne opfyldes, og Kommissionen accepterer, at det under en systemisk krise på finansmarkederne kan være uhensigtsmæssigt at forlange et ganske bestemt egetbidrag. Desuden bør udformningen og gennemførelsen af de foranstaltninger, der skal træffes for at begrænse konkurrencefordrejningerne, måske tages op til fornyet overvejelse, da WestLB muligvis har brug for mere tid til at gennemføre dem på grund af markedsforholdene.

(64) Som det blev fastslået i to af de meddelelser, Kommissionen har udsendt på baggrund af finanskrisen (34) skal den omstrukturering, der gennemføres for at genoprette rentabiliteten, være nøje afpasset dels efter størrelsen og omfanget af den støtte, der ydes til WestLB, og dels efter forretningsmodellens holdbarhed.

4.4. Vurdering af støttens forenelighed med EF-traktatens artikel 87, stk. 3, litra b)

(65) Ved vurdering af støttens forenelighed med fællesmarkedet efter EF-traktatens artikel 87, stk. 3, litra b), må det undersøges, om følgende betingelser i rednings- og omstruktureringsrammebestemmelserne for ydelse af omstruktureringsstøtte er opfyldt: Støtten skal være ledsaget af en omstruktureringsplan, hvoraf det klart fremgår, at virksomheden kan genoprette sin langsigtede rentabilitet, støtten skal både tidsmæssigt og beløbsmæssigt være begrænset til de nødvendige minimum, støttemodtageren skal yde et betragteligt bidrag til omstruktureringsomkostningerne, og støtten må ikke fordreje konkurrencen på en måde, der strider mod den almene interesse; Kommissionen kan fastsætte nærmere betingelser herfor, som støttemodtageren skal opfylde.

4.4.1. Genoprettelse af den langsigtede rentabilitet

(66) Som anført i punkt 34 i rednings- og omstruktureringsrammebestemmelserne må der kun ydes støtte, når støtten er betinget af, at der gennemføres en omstruktureringsplan, som skal godkendes af Kommissionen, når der er tale om individuel støtte. Kommissionen skal desuden undersøge, om omstruktureringsplanen kan ventes at ville genoprette den langsigtede rentabilitet inden for et rimeligt tidsrum. Omstruktureringsplanen skal gennemføres inden for en bestemt periode og bygge på realistiske antagelser. Den skal indeholde en beskrivelse af de omstændigheder, der førte til virksomhedens vanskeligheder, således at det kan vurderes, om de foreslåede foranstaltninger er hensigtsmæssige. Den skal desuden give virksomheden mulighed for at opbygge en ny struktur, der kan sikre dens rentabilitet på lang sigt og sætte den i stand til at klare sig selv. Det betyder, at den skal sætte virksomheden i stand til at dække alle sine omkostninger, herunder afskrivninger og finansieringsomkostninger, og opnå et afkast på egenkapitalen, der er tilstrækkeligt til, at den på egen hånd kan klare sig i konkurrencen.

(67) Ved vurderingen af denne foranstaltning har Kommissionen baseret sig på oplysningerne fra Tyskland, især omstruktureringsplanen og de betydelige ændringer i denne plan, som Tyskland i en senere fase af sagsbehandlingen fremsendte efter drøftelser med Kommissionen sammen med den nøjagtige tidsplan for afhændelsen af bestemte aktiver.

(68) I sin åbningsbeslutning havde Kommissionen udtrykt tvivl om, hvorvidt de dokumenter, som Tyskland først havde fremsendt, kunne betragtes som en regulær omstruktureringsplan som omhandlet i punkt 31-51 i rednings- og omstruktureringsrammebestemmelserne. Den fandt desuden, at WestLB's vanskeligheder bl.a. beroede på bankens ejerforhold og ejernes indbyrdes modstridende interesser. Det er derfor Kommissionens opfattelse, at det ejerskifte, som skal ske inden udgangen af 2011 efter et åbent, gennemsigtigt og ikke-diskriminerende udbud, har afgørende betydning for en løsning af problemerne og for en positiv økonomisk udvikling i banken.

(69) WestLB's og bankens ejere har accepteret dette og i første omgang forpligtet sig til inden den 31. december 2008 at fremlægge dokumentation for, at ejerskiftet vil blive konkretiseret, f.eks. i form af en hensigtserklæring. Efter Tysklands ønske er denne frist blevet forlænget til den 31. marts 2009. I den midtvejsrapport, der blev fremlagt den 27. februar 2009 (35) redegjorde Tyskland for de fremskridt, man havde gjort frem til udgangen af februar 2009. Den foretrukne løsningsmodel bestod i at samle de to delstatsbanker WestLB og Landesbank Hessen-Thüringen (Helaba) i en konsolideret overregional koncern, den såkaldte »Landesbank Mitte«. Som en supplerende foranstaltning blev det foreslået også at indlemme DekaBank Deutsche Girozentrale heri. Men af flere forskellige årsager kunne ingen af de to modeller føres ud i livet. En af grundene hertil var, at WestLB's ejere ikke havde de samme interesser. Sparekasserne og delstaten Nordrhein-Westfalen forfulgte ofte diametralt modsatte interesser, hvilket bestyrker den opfattelse, Kommissionen gav udtryk for i sin åbningsbeslutning, nemlig at et ejerskifte var en afgørende forudsætning for en genoprettelse af bankens langsigtede rentabilitet.

(70) Eftersom det første forsøg på at privatisere WestLB var mislykkedes, ønskede Kommissionen at få tilstrækkelig sikkerhed for, at banken igen kan blive rentabel ved hjælp af den fremlagte omstruktureringsplan.

(71) Den ændrede plan indeholder ikke alene detaljerede oplysninger om de planlagte foranstaltninger, men omfatter også flere vigtige foranstaltninger — således skal såvel bankens balancesum og dens risikovægtede aktiver reduceres med tæt ved 50 %, banken skal helt eller delvis afhændes gennem et åbent udbud, næsten alle datterselskaberne, herunder også Westdeutscher ImmobilienBank, skal afhændes, og de fleste filialer skal lukkes.

(72) Bankens afhændelse skal være afsluttet inden den 31. december 2011. WestLB's ejere skal senest den 31. august 2010 udsende et åbent, gennemsigtigt og ikke-diskriminerende udbud og senest den [juni-oktober] 2011 indgå en salgsaftale med en køber, således at afhændelsen kan træde i kraft senest pr. 1. januar 2012. En fuldstændig overførsel af alle stemmerettighederne er det højstprioriterede mål. Men da der kan opstå uforudsigelige situationer på finansmarkederne, og da de hidtidige forsøg på at ændre ejerforholdene er mislykkedes, har Kommissionen accepteret alternative løsninger såsom overførsel af stemmemajoriteten. Selv om man hidtil ikke har haft succes med konsolideringen af delstatsbankerne i Tyskland, rejser Kommissionen ingen indvendinger mod, at bankerne omstruktureres på et højere plan, og at omstruktureringsplanen gennemføres inden for en bredere omstrukturering af hele den tyske delstatsbanksektor. Ejerskiftet vil blive overvåget af en trustee, som udpeges af WestLB med Kommissionens godkendelse.

(73) Afhændelsen af banken vil blive lettet dels af den forudgående opsplitning af aktiviteterne, som samles på tre kerneområder, der udbydes til salg både enkeltvis og som en samlet pakke, og dels af, at WestLB's balancesum og risikovægtede aktiver inden udgangen af marts 2010 vil blive reduceret med 25 % i forhold til niveauet ultimo 2007 og inden udgangen af marts 2011 med 50 %.

(74) Undersøgelsen har desuden bekræftet, at WestLB har omlagt sine aktiviteter. Banken har trukket sig ud af de tabsgivende forretningsområder, såsom investment management og handler for egen regning, der udløse krisen, og fokuserer nu på de kundebaserede forretninger. Ifølge den ændrede omstruktureringsplan vil WestLB på ny koncentrere sig om Nordrhein-Westfalen og Tyskland, idet banken trækker sig ud af over 20 filialer og datterselskaber og igen vil fokusere på forretningsområderne transaction banking, sparekasser/små og mellemstore virksomheder og kapitalmarked/erhvervskunder/strukturerede finansieringer. Når WestLB opgiver de risikobetonede forretninger og igen retter sit fokus mod mindre volatile forretninger som transaction banking, samarbejde med sparekasserne, privatkunder og små og mellemstore virksomheder, vil de bæredygtige forretningers andel af den samlede forretning blive øget og kunne bidrage til genoprettelsen af bankens langsigtede rentabilitet. Kommissionen fastslår, at WestLB med den ændrede omstruktureringsplan fraviger sin hidtidige forretningsmodel på mange væsentlige punkter. Omstruktureringsplanen indebærer derfor en betydelig ændring af et koncept, som tidligere viste sig ikke at være bæredygtigt på lang sigt.

(75) Kommissionen har også noteret sig de omkostningssænkningsforanstaltninger, som vil blive truffet frem til udgangen af 2010. Desuden har WestLB taget skridt til at forbedre sin risikostyring og har forbedret sin risikoprofil betydeligt. Kommissionen har efterprøvet de antagelser, der er lagt til grund for omstruktureringsplanen, og ser ingen grund til ikke at anse dem for at være realistiske. Den finder derfor, at det af den ændrede omstruktureringsplan entydigt fremgår, at WestLB kan genoprette sin langsigtede rentabilitet.

4.4.2. Støttens begrænsning til det nødvendige minimum

(76) De betænkeligheder, Kommissionen nærede i spørgsmålet om, hvorvidt støtten er begrænset til det nødvendige minimum, er blevet ryddet af vejen. Det kan nu konkluderes, at støtten er begrænset til det nødvendige minimum, og at der ydes et betydeligt egetbidrag. Det må anerkendes, at det krav om et egetbidrag på 50 %, der er anført i punkt 44 i rednings- og omstruktureringsrammebestemmelserne, må tilpasses, før det anvendes på omstruktureringen af WestLB under den aktuelle krise.

(77) Kommissionen finder, at banken gennem salget af aktiver og datterselskaber selv bærer en så stor del af omstruktureringsomkostningerne, som det er muligt under de nuværende omstændigheder. Disse afhændelser har en dobbelt effekt: På den ene side reduceres omfanget af risikovægtede aktiver, således at der bliver frigjort kapital, og kapitalprocenten øges. På den anden side bliver der skabt likviditet gennem afhændelserne, og denne likviditet kan bruges til at finansiere omstruktureringen eller styrke likviditetsgrundlaget (36). En del af denne forventede tilførsel af kapital er allerede realiseret, en yderligere del vil blive realiseret i nær fremtid. Men selv om Kommissionen ser bort fra de forventede kapitaltilførsler, som først vil blive realiseret i 2011, og ud fra en forsigtighedsbetragtning går ud fra, at det måske ikke er alle afhændelserne, der giver de forventede indtægter, når den frem til den konklusion, at bankens egetbidrag må anses for at være betragteligt.

(78) Uafhængigt af denne tilpasning af kravet om egetbidrag fastholder Kommissionen, at ejernes og investorernes bidrag skal være så stort som muligt (dvs. byrdedeling). Det betyder, at også hybridkapitalinvestorerne må deltage i bankens omstrukturering. Kommissionen finder, at det i tilfælde, hvor der er ydet statsstøtte, kan være problematisk at opløse kapitalreserver for at kunne betale renter af hybridkapital og undgå at få del i tab, og det er der to grunde til. Den første er, at statsstøtten i så fald formentlig ikke er begrænset til det nødvendige minimum. Og princippet om, at statsstøtte skal begrænses til det nødvendige minimum, er et overordnet princip i statsstøttepolitikken. Hvis man opløser reserver for at kunne udbetale renter på hybridkapital, reduceres egenkapitalen tilsvarende, hvilket resulterer i, at rekapitaliseringen og dermed også støttebeløbet må være større. Den anden grund er, at det strider mod princippet om byrdedeling og øger moral hazard. Udbetales der renter af hybridkapital, selv om der ikke er nogen juridisk forpligtelse hertil, beskytter det hybridkapitalinvestorerne mod konsekvenserne af tabene, samtidig med at de ikke i fuldt omfang udsættes for de risici, som de har påtaget sig ved at gå ind i typisk risikobehæftede og i betragtning af risikoen højere forrentede investeringer. Desuden vil de hybride kapitalinstrumenter også få del i tabene. Kommissionen kræver derfor, at der frem til afhændelsen af WestLB ikke udbetales renter på sådanne instrumenter i tilfælde af tab, og at disse instrumenter også er med til at dække tabene, hvis banken uden opløsning af kapitalreserverne får underskud på balancen. Disse krav må i særdeleshed stilles for WestLB, fordi banken skal sælges, og fordi investorernes tillid til de nuværende ejere er uden større betydning (37)

(79) Kommissionen finder derfor, at selv om WestLB formentlig ikke når op på et egetbidrag på de 50 %, yder banken det størst mulige egetbidrag til omstruktureringen.

4.4.3. Ingen uforholdsmæssige konkurrencefordrejninger

(80) I henhold til punkt 35-39 i rednings- og omstruktureringsrammebestemmelserne skal der træffes foranstaltninger til at begrænse støttens mulige negative virkninger for konkurrenterne mest muligt. Denne betingelse for støttens godkendelse vil normalt betyde, at virksomheden skal indskrænke sin tilstedeværelse på de relevante produktmarkeder ved at afhænde produktionskapacitet eller datterselskaber eller reducere sine forretningsaktiviteter. Denne indskrænkning skal stå i et rimeligt forhold til de fordrejende virkninger, støtten afføder.

(81) Kommissionen er efter sin undersøgelse nået frem til den konklusion, at der træffes tilstrækkelige foranstaltninger til at mindske støttens mulige negative virkninger for konkurrencen mest muligt.

(82) Kommissionen har fastslået, at WestLB trækker sig ud af investment management-aktiviteten og betydeligt indskrænker sine aktiviteter på to af de mest indbringende forretningsområder, nemlig strukturerede finansieringer og kapitalmarkedstransaktioner.

(83) Kommissionen finder imidlertid, at opgivelsen af investment management-aktiviteten og omkring halvdelen af de samlede indskrænkninger er nødvendige for at genoprette rentabiliteten. Disse foranstaltninger kan derfor i overensstemmelse med punkt 40 i rednings- og omstruktureringsrammebestemmelserne ikke accepteres som foranstaltninger til begrænsning af konkurrencefordrejningerne. Men selv om opgivelsen af investment management-aktiviteten ikke kan tages med i betragtning som en foranstaltning til afbødning af konkurrencefordrejningerne, har den dog indvirkning på bankens størrelse og aktiviteter.

(84) WestLB's samlede balancesum vil blive reduceret med 25 % inden udgangen af marts 2010 og med 50 % inden udgangen af marts 2011. Samtidig vil de risikovægtede aktiver blive nedbragt med 25 % inden udgangen af marts 2010 og med 50 % inden udgangen af marts 2011.

(85) Kommissionen finder, at indskrænkningen af filialnettet til seks filialer i Tyskland og syv filialer i udlandet, opgivelsen af alle transaktioner for egen regning og indskrænkningerne inden for de kundebaserede handelstransaktioner er hensigtsmæssige foranstaltninger til at afbøde konkurrencefordrejningerne.

(86) Omstruktureringsplanen indeholder også omkostningssænkningsforanstaltninger og slankekure. Næsten alle interesser i datterselskaber vil blive afhændet. Afhændelsen skal finde sted i to dele. Den første del, som omfatter 16 datterselskaber, afhændes inden udgangen af [februar-maj] 2010 (38) og den anden del, der består af tre datterselskaber, afhændes inden udgangen af [februar-maj] 2011.

(87) Derudover vil udviklingen på WestLB's kerneområder — strukturerede finansieringer, erhvervskunder og kapitalmarked — blive holdt inden for visse rammer, hvad angår nye forretninger og balancesum (risikovægtede aktiver).

(88) Som helhed står de kompenserende foranstaltninger i et rimeligt forhold til de fordrejninger, støtten til WestLB afføder, og begrænser disses virkninger mest muligt.

5. KONKLUSION

(89) Denne foranstaltning udgør omstruktureringsstøtte, som i henhold til EF-traktatens artikel 87, stk. 3, litra b), kan anses for at være forenelig med fællesmarkedet, i det omfang hvor de pålagte betingelser opfyldes —

VEDTAGET FØLGENDE BESLUTNING:

Artikel 1

Den støtte i form af en garanti på 5 mia. EUR, som Tyskland ønsker at yde WestLB AG (WestLB), er med forbehold af de i artikel 2 og bilaget anførte betingelser forenelig med fællesmarkedet.

Artikel 2

1. Den omstruktureringsplan for WestLB, som Tyskland fremsendte den 8. august 2008, og som senest blev ændret i overensstemmelse med meddelelse fra Tyskland af 30. april 2009, skal gennemføres i fuldt omfang under opfyldelse af alle de i bilaget anførte betingelser og inden for den angivne tidsplan.

2. Hvis det skønnes nødvendigt, f.eks. hvis den nuværende finanskrise varer ved, kan Kommissionen efter begrundet anmodning fra Tyskland:

a) indrømme en forlængelse af de i bilaget fastsatte frister eller

b) under ekstraordinære omstændigheder ophæve, ændre eller erstatte en eller flere af de i bilaget anførte betingelser.

Ønsker Tyskland at anmode om en fristforlængelse, skal der senest to måneder før den pågældende frists udløb indgives en begrundet anmodning herom til Kommissionen.

Artikel 3

Tyskland underretter senest to måneder efter meddelelsen af denne beslutning Kommissionen om de foranstaltninger, der er truffet for at efterkomme den.

Artikel 4

Denne beslutning er rettet til Forbundsrepublikken Tyskland.

Tyskland opfordres til omgående at videresende en kopi af denne beslutning til støttemodtageren.

Udfærdiget i Bruxelles, den 12. maj 2009. På Kommissionens vegne Neelie KROES Medlem af Kommissionen

(1) EUT C 322 af 17.12.2008, s. 16.

(2) EUT C 189 af 26.7.2008, s. 3.

(3) EUT C 244 af 1.10.2004, s. 2.

(4) Se fodnote 1.

(5) Anstaltslast-ordningen gav pengeinstitutterne rettigheder over for deres ejere, mens Gewährträgerhaftung-ordningen gav pengeinstitutternes kreditorer rettigheder over for ejerne. Ifølge den første af aftalerne af 17. juli 2001 var nye forpligtelser i en overgangsperiode fra 19. juli 2001 og indtil 18. juli 2005 fortsat omfattet af Gewährträgerhaftung-ordningen på grundlag af en »grandfathering«-klausul, i det omfang, hvor de ikke forfaldt efter den 31. december 2015. Der henvises til statsstøttesag E 10/2000 (EFT C 146 af 19.6.2002, s. 6, og EFT C 150 af 22.6.2002, s. 7).

(6) EUT C 4 af 9.1.2008, s. 1. Se også http://ec.europa.eu/comm/competition/state_aid/register/ii/doc/NN-19-2006-WLWL-en-18.07.2007.pdf

(7) Se pressemeddelelse af 8. februar 2008: http://www.westlb.de/cms/sitecontent/westlb/ui/en/news/newscontainer/news_2008/S_P.standard.gid-N2FkNDZmMzU4OWFmYTIyMWM3N2Q2N2Q0YmU1NmI0OGU_.html

(8) Denne foranstaltning kan ganske vist betragtes som en form for frigørelse af banken for dens værdiforringede aktiver (jf. Kommissionens meddelelse om behandling af værdiforringede aktiver i Fællesskabets banksektor, EUT C 72 af 26.3.2009, s. 1), men adskiller sig fra sådanne frigørelsesordninger, især fordi det er alle WestLB's ejere, der i forhold til deres respektive kapitalandel bærer alle omkostningerne ved aktivporteføljens overførsel til Phoenix Light. Ordningen har virkninger, der svarer til virkningerne af en kapitaltilførsel fra aktionærerne. Selv om det er rigtigt, at der for WestLB's ejeres vedkommende er tale om delstaten Nordrhein-Westfalen og statslige institutioner, handler de dog i deres egenskab af bankens ejere og ikke som tredjeparter, der er uafhængige af ejerne. Desuden blev transaktionen gennemført i marts 2008. Kommissionens meddelelse om behandling af værdiforringede aktiver blev først vedtaget i februar 2009 og finder derfor ikke anvendelse.

(9) Fortrolige oplysninger.

(10) Denne værdipapirbeholdning på 23 mia. EUR var sammensat således: […] mia. EUR i amerikanske og europæiske strukturerede obligationer (CDO), […] mia. EUR i realkreditlån til erhvervslivet, […] mia. EUR i realkreditlån til private, […] mia. EUR i andre papirer. 80 % af værdipapirerne havde AAA-rating hos S&P pr. 31. december 2007.

(11) Ved midten af 2004, hvor sparekasseforeningerne opkøbte store aktieposter, fik de tildelt visse rettigheder.

(12) I det omfang, hvor det er muligt at afhænde dem til en pris, der ligger over den bogførte værdi — ellers skal afhændelserne finde sted før udgangen af 2010.

(13) Hvis der for et af datterselskabernes vedkommende er tale om et af de 7 udenlandske forretningssteder, der kan bibeholdes, afhændes det i forbindelse med afhændelsen af WestLB inden udgangen af 2011.

(14) Følgende indenlandske forretningssteder kan bibeholdes: Düsseldorf, Berlin, Frankfurt, Hamburg, München og Stuttgart.

(15) For at tilskynde ejerne til at fremskynde afhændelsesprocessen er der fastsat den bestemmelse, at den nye ejer kan bibeholde yderligere tre af WestLB's forretningssteder, hvis afhændelsen finder sted før udgangen af 2010.

(16) Følgende forretningssteder kan bibeholdes: London, New York, Hongkong, Moskva, Sydney, Istanbul og São Paulo.

(17) Uden hensyntagen til derivaternes markedsværdi.

(18) Transaktioner for kunders regning og normale aktiviteter i forbindelse med styring af balancesummen vil fortsat kunne gennemføres.

(19) Kommissionens beslutning af 20.5.1998 i sag 1454/1998 (EFT L 221 af 8.8.1998, s. 28).

(20) Kommissionens beslutning af 27.6.2007 i sag C 50/06 (EUT L 83 af 26.3.2008, s. 7).

(21) Kommissionens beslutning af 18.2.2004 i sag C 327/04 (EUT L 116 af 4.5.2005, s. 1).

(22) Kommissionens beslutning af 21.10.2008 i sag C 50/10, IKB (endnu ikke offentliggjort).

(23) Kommissionens beslutning af 4.6.2008 i sag C 9/2008, Sachsen LB (endnu ikke offentliggjort i EUT): http://ec.europa.eu/comm/competition/state_aid/register/ii/doc/C-9-2008-WLWL-en-04.06.2008.pdf

(24) Kommissionens beslutning af 18.2.2004 i sag C 28/02, Bankgesellschaft Berlin (EUT L 116 af 14.5.2005, s. 1; nr. 140).

(25) Kommissionens meddelelse om behandlingen af værdiforringede aktiver i Fællesskabets banksektor (EUT C 72 af 26.3.2009, s. 1).

(26) Se Kommissionens beslutning af 21.10.2008 i sag C 50/10 (endnu ikke offentliggjort).

(27) EUT C 155 af 20.6.2008, s. 10.

(28) EUT C 72 af 26.3.2009, s. 1.

(29) Se Bilag IV, punkt II, i Kommissionens meddelelse om behandlingen af værdiforringede aktiver i Fællesskabets banksektor (EUT C 72 af 26.3.2009, s. 1). Hvis afkastet ikke stemmer overens med, hvad der gælder i henhold til meddelelsen om behandlingen af værdiforringede aktiver, skal der foretages en omfattende omstrukturering af banken (jf. punkt 41 i meddelelsen); en sådan omstrukturering gennemføres for WestLB's vedkommende. Afkastet skal derfor ikke tilpasses.

(30) Meddelelse fra Kommissionen — Statsstøttereglernes anvendelse på foranstaltninger truffet over for pengeinstitutter i forbindelse med den aktuelle globale finanskrise (EUT C 270 af 25.10.2008, s. 8); Meddelelse fra Kommissionen — Rekapitalisering af pengeinstitutter under den aktuelle finanskrise: Støttens begrænsning til det nødvendige minimum og sikkerhedsforanstaltninger mod uforholdsmæssige konkurrencefordrejninger (EUT C 10 af 15.1.2009, s. 2); Kommissionens meddelelse om behandlingen af værdiforringede aktiver i Fællesskabets banksektor (EUT C 72 af 26.3.2009, s. 1).

(31) Kommissionens beslutning af 12. december 2008 i sag N 625/2008, Hjælpepakke til de tyske pengeinstitutter.

(32) Meddelelse fra Kommissionen — Statsstøttereglernes anvendelse på foranstaltninger truffet over for pengeinstitutter i forbindelse med den aktuelle globale finanskrise (EUT C 270 af 25.10.2008, s. 8, punkt 10, 32 og 42); Meddelelse fra Kommissionen — Rekapitalisering af pengeinstitutter under den aktuelle finanskrise: Støttens begrænsning til det nødvendige minimum og sikkerhedsforanstaltninger mod uforholdsmæssige konkurrencefordrejninger (EUT C 10 af 15.1.2009, s. 2, punkt 44); Kommissionens meddelelse om behandlingen af værdiforringede aktiver i Fællesskabets banksektor (EUT C 72 af 26.3.2009, s. 1, punkt 17 og 58 f.).

(33) Jf. eksplicit Kommissionens meddelelse — Statsstøttereglernes anvendelse på foranstaltninger truffet over for pengeinstitutter i forbindelse med den aktuelle globale finanskrise (EUT C 270 af 25.10.2008, s. 8, punkt 42).

(34) Se punkt 52 i Kommissionens meddelelse om behandlingen af værdiforringede aktiver i Fællesskabets banksektor og punkt 44 i Meddelelse fra Kommissionen — Rekapitalisering af pengeinstitutter under den nuværnde finanskrise: Støttens begrænsning til det nødvendige minimum og sikkerhedsforanstaltninger mod uforholdsmæssige konkurrencefordrejninger.

(35) Se Bilag 2 (Meddelelse fra Forbundsrepublikken Tyskland til Europa-Kommissionen: Midtvejsrapport om udviklingen i konsolideringsforhandlingerne).

(36) Afhængigt af aktivernes bogførte værdi og gældens forfaldstidspunkter. Samme argumentation blev allerede lagt i grund i tidligere kommissionsbeslutninger, se Kommissionens beslutning af 20.12.2006 i sag C 44/05, Huta Stalowa Wola (EUT L 112 af 30.4.2007, s. 67, nr. 71); Kommissionens beslutning af 10.7.2007 i sag C 20/06, Novoles Straža (EUT L 29 af 2.2.2008, s. 7); Kommissionens beslutning af 12.9.2007 i sag C 54/06, Bison Bial (EUT L 46 af 21.2.2008, s. 41); Kommissionens beslutning af 4.6.2008 i sag C 9/08, Sachsen LB (endnu ikke offentliggjort), og Kommissionens beslutning i sag C 10/08 af 21.10.2008 (endnu ikke offentliggjort).

(37) I tilfælde, hvor hybridkapitalen stilles til rådighed inden for rammerne af statens redningshjælp, vil dette kunne anskues anderledes.

(38) Hvis det er muligt at afhænde dem til en pris, der ligger over den bogførte værdi, i modsat fald kan afhændelsen finde sted frem til […].